Lorenzo Delleani

Pitor.
Lorenzo Delleani (Lorens Delian) a l'era nà a Polon ai 17 ëd gené dël 1840, an na famija bonstasenta, che dël 1852 a l'ha tramudà a Turin, e a l'é mòrt a Turin, an contrà Alfé 4, pòch prima dla mesaneuit dij 13 ëd novèmber dël 1908, për un càncher a la lenga.

A Turin, Delleani a l'ha frequentà la scòla ëd dissègn ëd l'Academia Albertin-a al cors d'Enrico Gamba.
Sò esòrdì a l'é dël 1855 a l'esposission dla Sossietà promotris dle Bele Art ëd Turin.
Pì tard a l'é anscrivusse ai cors ëd pitura ëd Carlo Arienti e peui d'Andrea Gastaldi.
Dël 1863 a l'ha vagnà, ansema a sò cambrada Luigi Ferreri, ël prim premi dël concors antra le scòle ëd pitura.

Dël 1863 a l'é intrà al Sìrcol ëd j'Artista: ambelessì a fa amicissia con Alfredo Catalani, Quintino Sella e Giuseppe Giacosa.

Soa atività pì amportanta a l'é la pitura ëd paisage dzora a 'd cite taulëtte.

 Ël viage an Olanda 
Dël 1883 a l'ha fàit un viage an Olanda ëd na desen-a ëd di, viage ch'a l'é stàit bin drù: passà ai 22 d'ost a Colònia, dai 24 ai 27 d'ost a l'ha piturà a Àmsterdam, ai 29 a Leyda, ël di apress a L'Aja e ai 31 d'ost an sla riva a Scheweningen.
Ai 2 dë stèmber Rotterdam a l'é stàit soa dariera tapa.

Delleani a l'é mai mariasse.
A l'era stàit nominà sòcio dl'Academia ëd San Luch ëd Roma.
Dël 1905 a l'ha arseivù la Comenda dla Coron-a d'Italia.

Euvre prinsipaj
 Ël trenin (1883)
 Sivalié Gian Vignòla (euli su taulëtta, 25x37 centim, 1883)
 An laurand (euli su taulëtta, 24,8x37 centim, 1884)
 Gingin canarin (euli su taulëtta, 24x37 centim, 1885)
 Stafarda (euli su taulëtta, 31x45 centim, 1887)
 Ël magnin (euli su taulëtta, 45x31 centim, 1888)
 Sota 'l Pont dël Diav (euli su taulëtta, 45x31,5 centim, 1901)
 Tramud
 Vëndëmia

Delleani, Lorenzo